"Sectorul 5, având cel mai mic buget din Bucureşti, pentru că are şi populaţia cea mai scăzută şi pe cale de consecinţă cotele care vin de la Guvern sunt tot scăzute, are nevoie ca de aer de fonduri europene. Voi fi un primar care se va bate şi se va zbate pentru a face să se înţeleagă inclusiv la nivelul Bruxelles-ului. Dacă vorbim de coeziune şi de drepturi egale, trebuie cumva să scurtăm cât mai mult situaţia din Sectorul 5. Acolo sunt cele mai puţine blocuri reabilitate termic, care se pot face din fonduri europene, sunt cele mai puţine şcoli care arata decent, la nivel de Bucureşti. Mă voi bate ca aceste investiţii principale să fie făcute din fonduri europene, astfel încât să nu grevăm atât de mult bugetul local şi din bugetul local să facem lucruri uzuale", a spus Adrian Vigheciu, la DCNews TV.
Situație atipică în Sectorul 5
"Mai este o situație atipică în Sectorul 5, undeva la 10-15% din zona de nord a Sectorului 5, la graniţa cu Sectorul 6 - se află un teren de câteva mii de hectare al Ministerului Apărării care, în trecut, a aparţinut Sectorului 5, dar care, neînvrednicindu-se să genereze un proiect sustenabil acolo, l-a pierdut. Acolo, din punctul meu de vedere, se poate dezvolta un cartier întreg, unde să fim noi, ca administraţie publică locală, un exemplu de bună practică pentru ceea ce înseamnă dezvoltare urbanistă în Bucureşti, o dezvoltare care să cuprindă atât locuinţe pentru tineri, cât şi locuinţe sociale, zone verzi adecvate şi să fie un model inclusiv pentru dezvoltatorii imobiliari privaţi", a mai spus candidatul PSD la Primăria Sectorului 5.
"Sectorul 5, astăzi, se dezvoltă inerţial, mai mult ca o sumă a unor iniţiative private. Lucrările care se fac la nivelul Sectorului 5 nu sunt deloc de investiţii - nu avem o străpungere, o penetraţie, o supralărgire, investiţii în şcoli, în reabilitare. Pur şi simplu 90% sunt lucrări de reparaţii. Nu putem identifica, astăzi, în Sectorul 5 o chestiune serioasă în care primăria să se fi aplecat şi să fi fost dusă la capăt corect", a spus Adrian Ghiveciu
Interviul integral, în materialul video de mai jos:
Fiți la curent cu ultimele noutăți. Urmăriți DCNews și pe Google News